આપણે ત્યાં લોકો ઑફબીટ ફિલ્મો ઓછી પસંદ કરે છે અને એટલે જ કોઈ પણ મોટા પ્રોડક્શન-હાઉસે ચાર નાની ઑફબીટ સબ્જેક્ટની ફિલ્મો કરતાં પહેલાં એક કમર્શિયલ ફિલ્મ કરવી પડે છે, કારણ કે એ ફિલ્મના બિઝનેસ પરથી જ બીજી ત્રણ અલગ ફિલ્મોનું બજેટ તૈયાર થાય છે. ‘દિલવાલે’ પૉપ્યુલર ફિલ્મ છે જેમાં ઍક્શન, કૉમેડી, લવ, રોમૅન્સ, રિલેશનશિપ, દોસ્તી જેવું બધું જ છે. ઓવરઑલ એનું પૅકેજિંગ પારિવારિક ફિલ્મ તરીકે કરવામાં આવ્યું છે. ફૅમિલીના બધા લોકો એને રિલેટ કરી શકે. ટેક્નૉલૉજીવાઇઝ પણ એમાં દરેક સીન રિયલિસ્ટિક લાગે એવા પ્રયત્ન કરવામાં આવ્યા છે. મારી પોતાની ચૉઇસ હંમેશાં ઑફબીટ ફિલ્મોની રહી છે, પરંતુ વર્ષમાં એક એવી ફિલ્મ બનવી જોઈએ જે આખા પરિવારને થિયેટરમાં ખેંચી લાવે. મારી દૃષ્ટિએ એ લીડર ફિલ્મ હોય છે. એના પછીની ત્રણ ફિલ્મો અમારા પ્રોડક્શન-હાઉસ દ્વારા બની રહી છે. ‘રઈસ’, ‘ફૅન’ અને ગૌરી શિંદેની લાઇફ પરની એક ફિલ્મ. આ બધી ફિલ્મો ઑફબીટ છે એટલે અમને ખબર છે કે અમુક સ્પેસિફિક ઑડિયન્સને જ એ અટ્રૅક્ટ કરશે. એટલે ફિલ્મ ચાલી તો ચાલી, નહીં તો ન પણ ચાલે. અમારા પ્રોડક્શન-હાઉસે બનાવેલી શરૂઆતની ‘ફિર ભી દિલ હૈ હિન્દુસ્તાની’, ‘અશોકા’ અને ‘પહેલી’ જેવી ફિલ્મો નહોતી ચાલી. એવા સમયે સતત જો આ જ પ્રકારની ફિલ્મો બને તો ઑફિસ ચલાવવી અઘરી થઈ પડે. એટલે જ ટેસ્ટ અને પસંદ જુદી હોય તો પણ વર્ષમાં એકાદ કમર્શિયલ પૉપ્યુલર ફિલ્મ બનાવવી જ પડે છે.